
Antropometriai adatok összehasonlítása a mérkőzéseken mért GPS-alapú lokomotorikus és mechanikai jellemzőkkel profi labdarúgók körében

A tanulmányunkban azt vizsgáltuk, hogy az NB2-es profi labdarúgók testösszetétele (antropometriai jellemzők) milyen összefüggést mutat a mérkőzéseken nyújtott fizikai teljesítményükkel. 15 játékos adatait elemeztük, akik egy teljes szezonban minden mérkőzést végigjátszottak (~90 perc játékidő). A testösszetétel a Nemzetközi Kinantropometriai Társaság (ISAK) szabványai alapján került felmérésre, míg a labdarúgók lokomotorikus és mechanikai teljesítményének monitorozására 10Hz-es GNSS jeladót használtuk (Catapult S7 Vector, Catapult Sports Ltd., Ausztrália, Melbourne). Az eredmények azt mutatták, hogy a nagyobb izomtömeg negatívan korrelált a magas intenzitású futások és a gyorsulások számával, továbbiakban a nagyobb zsírtömeg negatívan befolyásolta az átlagos terhelést (Average Player LoadTM). A nagyobb izomtömeg növelheti a tehetetlenséget, ami nehezítheti a gyors mozgásokat, sprinteket és irányváltásokat, a felesleges zsírszövet pedig extra terhet jelent a szervezet számára, ami csökkentheti az állóképességet és a gyorsaságot. Az eredmények arra engednek következtetni, hogy a labdarúgók számára az optimális testösszetétel (megfelelő arányú izom- és zsírtömeg) kulcsfontosságú a jobb teljesítmény eléréséhez, különösen a magas intenzitású mozgások során.
 



